Dadansoddiad beirniadol o’r berthynas rhwng gwybodaeth pwnc athro a dysgu ac addysgu effeithiol yn yr ysgol gynradd.
Cyflwyniad.
Dadansoddir y berthynas rhwng gwybodaeth/arbenigedd pwnc athro a'i effaith ar ddysgu ac addysgu disgyblion o fewn yr aseiniad hwn. Dangosir dealltwriaeth o'r maes yma trwy engreifftiau o lenyddiaeth academaidd briodol ac wrth ddefnyddio'r wybodaeth yma i adfyfyrio ar y profiadau o fewn lleoliad y Profiad Addysgu Proffesiynol cyntaf. Adfyfyrir ar gryfderau a gwendidau gwybodaeth pwnc personol, a'r effaith y cafodd hyn ar yr addysgu ac ar ddysgu'r disgyblion.
Ysgol fach wledig yn Ne Gorllewin Cymru treuliwyd y rhan cyntaf o'r Profiad Addysgu Proffesiynol. Darparwyd addysg ar gyfer chwe deg tri o blant rhwng yr oedrannau pedwar i un ar ddeg, mewn tri dosbarth o oedrannau cymysg (Estyn, 2018). Addysgwyd trwy'r iaith Gymraeg yn yr ysgol a nodir mwyafrif o ddisgyblion eu bod nhw yn siarad Cymraeg yn y cartref (Estyn, 2018). Nodir yr ysgol bod gan 18% o blant o fewn yr ysgol, anghenion addysgu ychwanegol sydd tamaid yn is na'r cyfartaledd cenedlaethol (Estyn, 2018). Cafodd yr ysgol arfarniad 'Rhagorol' o fewn ei adolygiad Estyn diwethaf ym mis Medi (Estyn, 2018).
Treuliwyd y cyfnod cyntaf o fewn dosbarth blwyddyn tri a phedwar a oedd yn cynnwys pedwar ar bymtheg o blant. Wrth addysgu’r pynciau gwahanol, yn dilyn y gofrestr dyddiol, roedd pedwar unigolyn yn symud dosbarth i weithio ar lefel uwch ac unigolion eraill yn ymuno â'r dosbarth o flwyddyn pump a chwech. O fewn y dosbarth roedd pedwar unigolyn ag anghenion addysgu ychwanegol ac yn derbyn ymyrraeth yn y pynciau craidd. Roedd yna un cynorthwyydd llawn amser ac un rhan amser yn cynorthwyo yn y dosbarth ac un cynorthwyydd yn cynnal yr ymyrraeth.

Llenyddiaeth.
Dangosir ymchwil fod safon deilliannau plant yn cael eu heffeithio'n sylweddol gan safon addysgu eu hathrawon (Guerriero, 2017; Donaldson, 2015). Datgan Shulman (1987) bod angen sgiliau sylfaenol, gwybodaeth gynhwysol a sgiliau pedagogaidd cyffredinol er mwyn fod yn athro effeithiol a’r gallu i addysgu'n effeithiol (Shulman, 1987). Cytuna Donaldson (2015) wrth ddweud yn ei ddogfen Y Dyfodol Llwyddiannus bod arbenigedd pwnc ac arbenigedd methodoleg yn ddau o'r ffactorau sydd yn cyfrannu ac yn sicrhau addysgu da o fewn y dosbarth. Fodd bynnag mae ymchwilwyr eraill yn nodi bod ffactorau eraill yn effeithio ar safon addysgu'r athro, megis maint y dosbarth, y math o radd sydd gan yr unigolyn a'r profiad sydd ganddyn nhw hefyd (Darling-Hammond, Berry a Thoreson, 2001; Munoz a Chang, 2007 a Wayne a Youngs, 2003: dyfynnwyd yn Guerriero, 2017). I gefnogi hyn mae Stronge (2018) yn sôn bod darpar athrawon sydd â phrofiad addysgol blaenorol yn gallu rheoli dosbarthiadau, dilyn datblygiadau'r cwricwlwm, ysgogi disgyblion a defnyddio strategaethau addysgu yn llwyddiannus ond fod darpar athrawon sydd heb brofiad addysgol blaenorol yn wynebu heriau a thrafferthion i gynllunio ac addysgu gwersi sy'n ateb anghenion eu disgyblion. Mae hyn yn awgrymu fod profiad yn cyfrannu tuag at effeithiolrwydd athrawon, felly mae angen mwy na gwybodaeth bwnc dwys i fod yn athro effeithiol. 
Yn hanesyddol mae gwybodaeth bwnc athrawon yn cynnwys dau fath o wybodaeth; gwybodaeth bwnc penodol sef beth i ddysgu, a gwybodaeth bedagogaidd sef sut i ddysgu (So a Kim, 2009). Dyma oedd barn Shulman yn yr wythdegau, ac ers hynny mae ymchwilwyr addysgol diweddar yn cytuno gydag ef (Ball et al., 2008, Borko & Putnam, 1996 a Grossman, 1990: dyfynnwyd yn Kleickman et al., 2013). Fodd bynnag mae efrydiau gwahanol yn astudio y ddau fath o wybodaeth yma mewn gwahanol ffyrdd. Mae rhai yn eu hastudio ar wahân (Kraiss a Bruner et al., 2008; Phelps a Schilling 2004: dyfynnwyd yn Kleickmann et al, 2013) ac eraill yn nodi fod y ddau fath yn cyfuno i greu un math o wybodaeth (Hill, Schilling a Ball, 2004). Trafodir y ddau fath o wybodaeth o fewn yr aseiniad yma a'r berthynas sydd rhwng y ddau wrth addysgu plant.  
Mae ymchwil Baumert et al., (2010: dyfynnwyd yn Guerriero, 2017) wedi darganfod bod gwybodaeth bedagogaidd athrawon yn cael mwy o effaith ar lwyddiant disgyblion na beth mae gwybodaeth pwnc, felly sut mae'r athrawon yn addysgu sydd yn cael y mwyaf o effaith ar y disgyblion yn hytrach na beth maent yn ei addysgu. Mae angen amryw o wybodaeth ar athrawon, fodd bynnag rhaid bod athrawon llwyddiannus yn gallu addasu'r wybodaeth a’u harbenigedd er mwyn ei wneud yn addas ar gyfer lefel dealltwriaeth y disgyblion (Stronge, 2018) a dyma beth sy'n effeithio ar ddysgu'r disgyblion.
Dywed Weiss a Miller (2006: dyfynwyd yn Stornge, 2018) bod athrawon sydd â gwybodaeth bwnc pedagogaidd dwfn yn fwy tebygol o ddefnyddio strategaethau addysgol sy'n datblygu sgiliau a dealltwriaeth disgyblion megis gofyn cwestiynau lefel uwch i alluogi plant i egluro a datblygu eu sgiliau, ond hefyd yn sicrhau gweithgareddau sy'n cael i'w harwain gan y plant er mwyn eu cysylltu mewn gweithgareddau ysgogol. Hefyd nodai Estyn (2014) bod diffyg gwybodaeth bwnc yn golygu nad yw athrawon yn gallu cynllunio nag addysgu gwersi llwyddiannus ac effeithiol. Mae'r wybodaeth bwnc pedagogaidd felly, yn effeithio ar gynllunio'r athro wrth iddynt ddewis y strategaethau addas a sicrhau datblygu sgiliau y disgyblion. 
Mae ymchwil yn dangos bod gwybodaeth bwnc cryf o fewn mathemateg yn effeithio ar addysgu'r athro a deilliannau'r disgyblion (Hill et al., 2008.) Fodd bynnag, mae ymchwil arall hefyd yn dangos nad yw gwybodaeth pwnc cryf mewn mathemateg ddim o hyd yn cael effaith positif ar yr addysgu (Rowlad et al., 1999.) 
Mae 'Y Pedwarawd Gwybodaeth' (Rowland et al., 2003) yn rhannu'r fath o wybodaeth a awgrymwyd sydd angen ar athrawon mewn i bedwar rhan o fewn addysg mathemateg. Mae'r rhan gyntaf yn cael ei henwi fel 'Sylfaenol' sef y wybodaeth sylfaenol a enillwyd yr athro wrth hyfforddi, o fathemateg a sut i'w addysgu (Rowlands et al., 2003.) Felly, dealltwriaeth sylfaenol o'r dulliau a ddefnyddiwyd a'r strategaethau gellir ei ddefnyddio i addysgu'r disgyblion. Yna mae'r ail ran yn cael ei alw yn 'Trawsnewid' sef ble mae'r athro neu athrawes yn gallu addasu'r ddealltwriaeth sydd ganddyn nhw i fewn i ddull pedagogaidd mae'r plant yn medru deall a'i ddefnyddio (Rowlands et al., 2003). Y ddau rhan olaf ydy 'Cysylltu' a 'Cynllun wrth gefn' ble mae gan yr athro ddealltwriaeth i gysylltu'r dysgu gydag addysgu blaenorol neu gynllunio gwersi dilynol sy'n gysylltiedig ag hefyd addasu ar yr unfan i ateb neu egluro unrhyw gwestiwn neu ddatgan mae disgybl yn codi o fewn y wers wrth wyro o'r cynllun yn hyderus (Rowland et al., 2003). Ni all athrawon gwblhau'r dair rhan gyntaf heb wybodaeth bwnc pedagogaidd, oherwydd mae gwybodaeth bwnc pedagogaidd yn cynnwys dealltwriaeth o fathemateg, sut yw addysgu a'r gallu sydd gan yr unigolyn i addasu'r gwybodaeth i addysgu ei ddisgyblion (Stronge, 2018). Hefyd mae'n cynnwys cael dealltwriaeth o'r cwricwlwm a dilyniant y sgiliau sydd yn cyfrannu tuag at gynlluniau athrawon (Donaldson, 2015). 
Dywed Estyn (2014) y rheswm fod safon addysgu o fewn rhai gwersi mathemateg yn llai llwyddiannus yw oherwydd nad oes gan athrawon gwybodaeth bwnc digon dwfn i gyfeirio at gamsyniadau disgyblion, ac o fewn yr ysgolion ble nad oes gan athrawon wybodaeth bwnc dwfn mewn llythrennedd a rhifedd mae disgyblion yn gwneud llai o gynnydd. 
Mae ymchwilwyr yn nodi fod rhaid i wybodaeth bwnc mathemateg gael ei gydblethu â gwybodaeth ar sut i addysgu a sut mae plant yn dysgu (Ball and Bass, 2003: dyfynwyd yn Murphy, 2012) sef eto y gyfuniad o wybodaeth pwnc a gwybodaeth bedagogaidd. 
Dadleuodd Hill et al., (2005: dyfynwyd yn Murphy, 2012) yn ei ymchwil, bod disgyblion yn gwneud gwell cynnydd pan mae gan athrawon gwybodaeth bedagogaidd da, a dyma'r math o wybodaeth sy'n effeithio ar gynnydd plant yn bennaf. Mae Askew et al., (1997: dyfynwyd yn Rowland et al., 1999: dim tudalen) yn dweud dyma beth sy'n cyfri wrth i athrawon ddysgu mathemateg; 'not formal qualifications or the amount of formal subject knowledge, but the nature of the knowledge about the subject that teachers have. Cytunwyd yr ymchwilwyr yma fod angen mwy na gwybodaeth bwnc mathemateg penodol er mwyn addysgu disgyblion yn effeithiol a sicrhau cynnydd y disgyblion. Er mwyn i athrawon addysgu mathemateg yn effeithiol mae angen gwybodaeth pwnc penodol arnynt ond hefyd gwybodaeth pwnc bedagogaidd er mwyn iddynt gallu rhagweld pa fath o drafferthion mae unigolion yn mynd i ddod ar eu traws a pha fath o ffyrdd sydd ar gael i helpu disgyblion i ddatrys a goresgyn y problemau yma (Hill et al., 2008). Mae'r wybodaeth yma wedi eu hadeiladu wrth y wybodaeth wnaeth Shulman (1987) ei ddatgan.
Datblygodd Caroll (1963: dyfynnwyd yn Guerriero, 2017) fodel ar effeithiolrwydd addysgu athrawon a oedd yn cynnwys pum rhan. Mae dau o'r camau yn dibynnu ar yr athro sef y 'Learning differences' a'r 'Adaptive instruction' (Caroll, 1963: dyfynnwyd yn Guerriero, 2017). Dywedwyd bod angen i'r athro gael y wybodaeth briodol, sef gwybodaeth pwnc pedagogaidd, er mwyn gallu addasu'r amser a roddir i gyfarwyddyd, fel bod y plant yn deall (Caroll, 1963: dyfynnwyd yn Guerriero, 2017). Gellir dadlau bod Shulman wedi adeiladu ar y model yma oherwydd dywed Shulman (1987) bod y ffordd mae'r athro yn cyflwyno'r wybodaeth yn effeithio ar gynrychioliad y dysgwyr.
Mae athrawon cyfredol wedi'u gorfodi i addasu a diweddaru eu gwybodaeth bwnc ers i'r Fframwaith Cymhwysedd Digidol (2015) gael ei gyflwyno fel agwedd trawscwricwlaidd. 'Teachers of the 21st century use roughly the same tools as those who came before them' (Cuban 2001: dyfynwyd yn Ertmer a Ottenbreit-Leftwich, 2010). Dydy hi eisoes ddim yn dderbyniol i feddwl bod athrawon sy'n defnyddio lefel isel iawn o dechnoleg er mwyn cyfarfod ag anghenion ein dysgwyr (Ertmer a Ottenbreit-Leftwich, 2010). Dywed So a Kim (2009) y rheswm fod athrawon ddim yn cynllunio gwersi sy'n cynnwys y defnydd o dechnoleg, ydy oherwydd nad ydynt wedi cael hyfforddiant ar sut i gyfuno eu gwybodaeth pwnc gyda'u gwybodaeth bedagogaidd er mwyn gallu gwneud y wybodaeth yn addas i'r disgyblion. Mae'r defnydd o dechnoleg wedi cael ei integreiddio o fewn y fframwaith newydd er mwyn sicrhau y bydd disgyblion yn derbyn cyfleoedd i'w ddefnyddio mewn gwahanol bynciau a meysydd dysgu. Mae hyder athrawon wrth ddefnyddio technoleg yn cael effaith ar agwedd disgyblion tuag at ei ddefnyddio (Ertmer a Ottenbreit-Leftwich, 2010). Awgryma hyn felly fod angen i athrawon gael gwybodaeth bwnc sylweddol o dechnoleg er mwyn i'r disgyblion cael cyfleodd i'w ddefnyddio ond hefyd i weld agwedd bositif ac hyderus tuag at dechnoleg. Nid yn unig hyder wrth ddefnyddio technoleg sydd angen ar yr athrawon ond mae angen iddynt allu intergreiddio eu defnydd o dechnoleg i fewn i’w gwersi yn effeithiol yn hytrach nag ychwanegu elfen o dechnoleg i'r wers (So a Kim, 2009). Dywed So a Kim (2009) fod intergreiddio technoleg yn llwyddiannus yn cael effaith bositif ar ddeilliannau dysgu'r disgyblion. 
Gellir cwricwlwm newid ar unrhyw bryd o ganlyniad i nifer o ffactorau, megis amgylchiadau cymdeithasol, gwleidyddol ac economaidd (Donaldson, 2015) ac mae angen i athrawon i fod yn ymwybodol o hyn ac o'r newidiadau er mwyn gallu sicrhau fod y newidiadau yn cael eu cynnwys yn eu haddysgu a'u bod nhw yn rhoi'r cyfleoedd i'r plant a'u paratoi ar gyfer y dyfodol. Dywed Donaldson (2015) yn ei ddogfen 'Dyfodol Llwyddiannus'  bod llawer o athrawon o blaid datblygiadau'r Cwricwlwm newydd oherwydd bwriad athrawon nawr yw cyflawni'r disgwyliadau sydd wedi eu gosod gan y cwricwlwm presennol yn gywir ac mae hyn wedi effeithio ar lefel creadigrwydd athrawon wrth ymateb i lefelau plant.
Rhan o wybodaeth bwnc athrawon felly yw gwybod beth i ddysgu. Dilynwyd y cwricwlwm er mwyn gwybod beth sydd angen i ddisgyblion ei gyflawni ac er mwyn darparu cyfleoedd i wneud ond mae'n rhaid i athrawon wybod sut i sicrhau bod y disgyblion yn cael cyfleoedd i gyflawni hyn. Felly, fel nodwyd Donaldson (2015) bydd y cwricwlwm newydd yn cael i'w seilio ar feysydd dysgu yn hytrach na phynciau er mwyn galluogi gwell dilyniant ond hefyd i alluogi a chymell athrawon i gynllunio ar draws ffiniau'r  meysydd. 
O ganlyniad i'r pedwar diben o fewn awgrymiadau Donaldson (2015) mae'n amlwg bod angen gwybodaeth bwnc eang ar athrawon er mwyn addysgu'r plant mewn amrywiaeth o brofiadau ar draws y cwricwlwm. Fodd bynnag, bydd angen iddynt i ddefnyddio'u gwybodaeth yn fwyaf wrth gynllunio yn hytrach nag wrth i'r disgyblion ymgymryd yn y wers. Nodwyd mewn un o'r dibenion fod angen i blant fod yn 'fentrus' ac yn 'greadigol' wrth 'cysylltu a chymhwyso eu gwybodaeth a'u sgiliau i greu syniadau a chynhyrchion' a hefyd i 'feddwl yn greadigol i ail-lunio a datrys problemau' (Donaldson, 2015: 31). Felly, gellir dadlau fod angen addysgu a throsglwyddo'r wybodaeth yn effeithiol i'r disgyblion wrth ddefnyddio amryw o wybodaeth gynhwysol a gwybodaeth bedagogaidd ond hefyd fod angen defnyddio'r wybodaeth yma eto wrth gynllunio tasgau a gweithgareddau sydd yn mynd i alluogi disgyblion i ail ymweld a defnyddio'r wybodaeth a'r sgiliau a ddysgwyd mewn sefyllfaoedd gwahanol ar draws y cwricwlwm. Mae hyn yn cyd-fynd a'r ymchwil a ddarllenir am berthynas gwybodaeth bwnc athrawon â dysgu'r disgyblion.

Dadansoddiad a gwerthusiad o'm wybodaeth pwnc personol.
O ganlyniad i weithio yn y cyfnod sylfaen yn y gorffennol teimlaf fod gen i wybodaeth a dealltwriaeth gadarn o fframwaith y cyfnod sylfaen (2015). Fodd bynnag, doeddwn i ddim wedi fy lleoli yn y cyfnod sylfaen yn ystod fy Mhrofiad Addysgu Proffesiynol cyntaf. Roeddwn wedi fy lleoli mewn dosbarth blwyddyn tri a phedwar. Doeddwn i ddim yn teimlo fod gen i ddigon o ddealltwriaeth am fframweithiau cyfnod allweddol dau (CA2) felly er mwyn fy mharatoi, astudiais ddogfennau'r pynciau craidd er mwyn deall dilyniant y sgiliau a pha gyfleoedd sydd angen i'r plant dderbyn.
Roedd yr ysgol yn dilyn cynllun iaith a mathemateg ERW felly o fewn yr wythnos gyntaf, derbyniais y dogfennau yma ac edrych drostynt er mwyn gwella fy ngwybodaeth a dealltwriaeth o'r hyn sydd angen i'r disgyblion eu cyflawni. Wrth ddarllen y dogfennau yma, teimlaf roeddwn yn gallu paratoi a chynllunio gwersi roedd yn targedu sgiliau penodol ac roeddwn yn gallu sicrhau fy mod yn datblygu'r sgiliau yn y drefn gywir wrth fynd yn fy mlaen i gynllunio'r holl wersi. Roeddwn yn dangos gwybodaeth bwnc pedagogaidd da oherwydd roeddwn i a dealltwriaeth o anghenion y dysgwyr ond hefyd â dealltwriaeth o'r cwricwlwm ac mae hyn y cysylltu gyda beth ddywedodd Shulman (1987) am fod angen i athrawon fod yn ymwybodol o ddogfennau perthnasol.
Teimlais cyn dechrau fod gen i wybodaeth bedagogaidd da o ganlyniad i'r profiad o weithio mewn ysgolion am y bedair blynedd diwethaf. Fodd bynnag, roedd rhan fwyaf o'r profiad yma yn y cyfnod sylfaen felly roedd angen i mi ddatblygu fy ngwybodaeth bedagogaidd o fewn CA2. Roedd yr wythnos arsylwi wedi fy ngalluogi i weld pa fath o strategaethau oedd yr athrawes ddosbarth yn defnyddio i addysgu, rheoli ag asesu'r dosbarth oherwydd dyma yw'r prif ffactorau gwybodaeth bedagogaidd yn ôl Voss, Kunter a Baumert, 2011: dyfynwyd yn Stronge, 2018) ond hefyd ymgymerais mewn ymchwil i weld pa fath o adnoddau oedd ar gael ar gyfer gwahanol weithgareddau CA2 er mwyn ychwanegu at fy nghwybodaeth pwnc pedagogaidd.
Cefais gyfle i addysgu mathemateg ar ddechrau'r cyfnod cyntaf o fewn dosbarth blwyddyn tri a phedwar. Teimlais, cyn dechrau bod fy ngwybodaeth bwnc o fewn mathemateg yn sylweddol, ond doeddwn i ddim yn arbennig o fewn unrhyw faes penodol. Roeddwn yn fwy hyderus mewn rhai agweddau nag eraill.  
Dywed Friedrichsen et al., (2009: dyfynnwyd yn Kleickmann et al., 2013) fod yna dair rhan i ddatblygiad gwybodaeth bwnc athrawon. Soniwyd mae'r cam cyntaf o ddatblygiad gwybodaeth pwnc athrawon ydy profiadau addysg bersonol. Cytunwyd â Lortie (1975: dyfynnwyd yn Kleickmann et al., 2013) sydd yn nodi bod credoau a gwybodaeth darpar athrawon wedi eu ffurfio o fewn eu haddysg. Teimlaf fy mod i wedi profi hyn oherwydd ar gyfer fy ngwersi mathemateg, roeddwn yn cynllunio ar gyfer trafod arian ac ar gyfer y wers nesaf roedd angen i mi gynllunio gweithgareddau ar sut i gyfrifo newid wrth dalu am nwyddau gwahanol. O fewn fy ngwers, roeddwn wedi defnyddio'r dull colofnau i dynnu i ffwrdd felly, cynlluniwyd gwers i ymarfer y dull yma.
Roeddwn wedi gallu defnyddio fy ngwybodaeth a datblygais o fewn fy addysg bersonol i allu creu gwers ddiddorol ac un roeddwn yn gallu addasu yn dibynnu ar ddealltwriaeth y plant. Fodd bynnag, dangosais y cynllun i'r athrawes a doedd hi ddim am ddefnyddio'r dull colofnau gan fod y plant wedi arfer a defnyddio dull arall. Yna, roedd yn rhaid i mi addasu gan, ddefnyddio gwybodaeth arall rwyf wedi datblygu o fewn darlithoedd ac ymchwil personol wrth ymgymryd â’r cwrs TAR.
Y cam yma yw'r ail ran o ddatblygiad gwybodaeth pwnc Friedrichsen et al., (2009: dyfynnwyd yn Kleickmann et al., 2013) sef datblygiad o wybodaeth pwnc o fewn addysg athrawon a rhaglenni datblygiad proffesiynol. Roeddwn wedi darllen am y dull roedd y plant yn arfer â defnyddio o fewn llyfr a ddangosir i ni o fewn darlithoedd mathemateg, felly roeddwn yn gallu defnyddio'r wybodaeth yma i gynllunio'r wers.
Nid yn unig roeddwn wedi defnyddio fy ngwybodaeth bwnc wrth gynllunio'r wers ond hefyd fy ngwybodaeth am y disgyblion. Roeddwn yn ymwybodol fod y dosbarth yn hoff iawn o unrhyw fath o chwaraeon felly roeddwn wedi cynllunio eu bod nhw yn prynu nwyddau chwaraeon er mwyn cynnal eu diddordeb. Dywed York (2014) er mwyn i athrawon gallu targedu eu disgyblion a'i anghenion gwahanol yn effeithiol, rhaid bod ganddyn nhw wybodaeth ddwys am sgiliau'r disgyblion er mwyn cynllunio yn addas ar eu cyfer. Mae hyn yn ran bwysig o wybodaeth athrawon er mwyn sicrhau datblygiad a chynnydd yn natblygiad eu disgyblion (York, 2014). Cytunir Donaldson (2015) wrth ddweud fod yr adnoddau mae athrawon yn dewis er mwyn ennyn diddordeb plant ac ymestyn eu dysgu yn rhan hanfodol o addysgu da. Felly, nid gwybodaeth am y pwnc yw'r unig fath o wybodaeth sydd angen.
Er fy mod i wedi gallu cynllunio'r wers a pharatoi'r adnoddau doeddwn i ddim yn hyderus iawn wrth ddefnyddio'r dull oherwydd doeddwn i ddim yn arfer ag ef. Fodd bynnag roeddwn wedi paratoi ac ymarfer defnyddio'r dull cyn y wers ac edrych ar lyfrau'r dosbarth i weld pa fath o gamsyniadau yr oeddent wedi eu gwneud yn y gorffennol er mwyn sicrhau fy mod yn gallu goresgyn y problemau yma os fyddant yn dod ar eu traws eto. Dywed Sadler et al., (2013) fod disgyblion yn perfformio'n well os ydy athrawon yn ymwybodol o'r camsyniadau gall dysgwyr wneud a bod hyn yn rhan bwysig o wybodaeth pwnc pedagogaidd. Ymgeisiais i wneud hyn bob tro oedd yn bosibl er mwyn sicrhau, os oedd yna patrymau o fewn camsyniadau unigolion, fy mod i'n gallu paratoi a sicrhau na fydd y camsyniadau yma yn digwydd dro ar ôl tro. 
Dros gyfnod o bythefnos cefais gyfle i addysgu Technoleg Gwybodaeth a Chyfathrebu gan ganolbwyntio hefyd ar y fframwaith cymhwysedd digidol (2015). Mae gen i wybodaeth sylfaenol iawn o raglenni digidol sy'n cael i'w defnyddio mewn ysgolion ond yn teimlo fy mod yn gallu addasu fy nealltwriaeth a fy ngwybodaeth bwnc am dechnoleg mewn i ffyrdd mae plant yn medru ei ddeall a dysgu ohono.
Roeddwn wedi cynllunio gwers i'r plant gael cyfle i ddefnyddio rhaglen benodol i godio cymeriadau a chreu sgwrs rhyngddynt. Roeddwn yn teimlo yn weddol hyderus gan fy mod wedi defnyddio'r rhaglen yma o'r blaen ond nid y rhan codio ohono. Er mwyn sicrhau fy mod i yn gwella fy nealltwriaeth, fel byddaf yn gallu trosglwyddo’r wybodaeth i'r plant yn llwyddiannus, roeddwn wedi sicrhau fy mod wedi defnyddio'r rhaglen fy hun cyn y wers ac wedi deall beth oedd pob rhan yn ei wneud. Er fy mod i am allu trosglwyddo’r wybodaeth oedd angen i'r plant iddynt yn llwyddiannus ac am allu dangos enghraifft iddynt er mwyn deall sut i'w ddefnyddio nad oeddwn i am ddangos pob peth iddynt gan fod Donaldson (2015) yn nodi mewn un o'r dibenion fod angen i blant fod yn ddysgwyr 'mentrus' wrth ddatrys problemau. Nodais o fewn  Meini Prawf Llwyddiant y dasg fod angen i'r disgyblion geisio datrys problemau'n annibynnol yn eu parau o fewn y dasg yma ac ar y cyfan roedd y rhan yma o'r wers yn llwyddiannus.
Fodd bynnag, gan fod y Fframwaith Cymhwysedd Digidol (2015) yn drawsgwricwlaidd erbyn hyn, cynlluniais y wers wrth ddilyn ymlaen o’r gwersi Cymraeg a chyfuno agweddau hanesyddol. Roedd y dosbarth wedi cael eu cyflwyno i hanes Barti Ddu ac wedi edrych ar ddefnyddio iaith Perswâd. Roeddwn wedi cynllunio’r wers wrth ddilyn yr agweddau yma ond gan ddefnyddio rhaglen hollol newydd i'r plant. Dywed Hattie (2012) bod y ffordd yma o gynllunio ac addasu gwersi yn ffordd mae athrawon arbenigol yn cynllunio, wrth gyfuno'r cyflwyniad o wybodaeth newydd gyda gwybodaeth flaenorol y disgyblion i sicrhau dealltwriaeth a datblygiad y plant.
Doedd gen i ddim llawer o wybodaeth ar Barti Ddu. Roeddwn yn ymwybodol o'r ffeithiau sylfaenol ond teimlais fod angen mwy o wybodaeth arnaf wrth addysgu gwersi tebyg yn y dyfodol oherwydd, nad oedd safon yr iaith a'r ffeithiau cafodd eu defnyddio o fewn y dasg gan y plant yn ddigon agos i'r hyn oedd yn ddisgwyliedig ohonynt, oherwydd nad oeddwn i wedi trosglwyddo digon o wybodaeth iddynt neu roi cyfle iddyn nhw ddod o hyd i wybodaeth ychwanegol. Felly yn y dyfodol byddaf yn sicrhau fy mod yn rhoi cyfle i'r plant i ddod o hyd i wybodaeth ychwanegol oherwydd fyddant yn datblygu sgiliau ychwanegol y fframwaith cymhwysedd digidol wrth ymchwilio am y wybodaeth yma.      
Cefais y cyfle i addysgu gwersi ymarfer corff blwyddyn tri a phedwar yn ystod y cyfnod hwn hefyd. O fewn y gwersi ymarfer corff roedd y disgyblion yn paratoi ar gyfer twrnament pêl-rwyd. Teimlaf mai dyma ble mae gen i'r mwyaf o wybodaeth bwnc oherwydd rwyf wedi bod yn chwarae pêl-rwyd am flynyddoedd. Roeddwn yn hyderus dros ben yn cymryd y sesiynau yma ac yn barod i ymgymryd ynddynt yn annibynnol o'r eiliad cyntaf. Teimlaf fod y gwersi wedi bod yn llwyddiannus iawn oherwydd o'r holl brofiad rydw i wedi ei dderbyn a’i brofi dros y blynyddoedd. Roeddwn yn gallu addasu'r hyn roedd angen i'r plant i ddysgu mewn ffordd oedd yn addas ar eu cyfer nhw ac yn ateb eu gofynion a dyma mae Stronge (2018) yn nodi yw'r sgil sydd angen yn ychwanegol i'r wybodaeth pwnc dwfn i sicrhau datblygiad plant. Er mwyn ateb anghenion gwahanol disgyblion, roeddwn wedi addasu rhai o'r gweithgareddau i roi cyfle teg i bawb.
Cefais y cyfle i ddysgu Saesneg o fewn y cyfnod yma hefyd. Roeddwn yn hyderus i addysgu Saesneg i'r disgyblion oherwydd roeddwn yn teimlo fod gen i wybodaeth pwnc da o fewn y maes ac erbyn y cyfnod hwn roeddwn wedi datblygu fy nghwybodaeth pedagogaidd wrth ddod o hyd i strategaethau newydd, adnoddau newydd ond hefyd roeddwn yn ymwybodol iawn o allu fy nisgyblion erbyn hyn a'r math o strategaethau roedden nhw'n hoffi a'r math o gamsyniadau roedden nhw'n debygol o wneud. O fewn fy ngwers ar 'Similes'  roeddwn wedi cynllunio cyflwyno rap i'r disgyblion o fewn y cyflwyniad er mwyn helpu'r disgyblion i gofio rheolau 'simile' a sut i'w ddefnyddio. Roedd hyn yn ddarn o wybodaeth roeddwn wedi ennill o fewn darlith yn y brifysgol ar sut i gefnogi dysgu plant ac roedd hyn wedi ychwanegu at fy nghwybodaeth pedagogaidd. Dywed y 'Departement for Education and Skills (2003: dyfynwyd yn Brien, 2012) fod hwyl yn rhan hanfodol o wneud datblygiad o fewn dysgu iaith a theimlaf fod y plant gwir wedi mwynhau'r wers ac roedd y wers wedi cael effaith ar ei dysgu oherwydd hyn. Hefyd fel dywed (Weiss a Miller, 2006: dyfynwyd yn Stronge, 2018) fod gwybodaeth bedagogaidd da yn galluogi athrawon i ofyn cwestiynau i ymestyn sgiliau disgyblion, roeddwn yn cwestiynu o fewn y wers yma hefyd er mwyn ymestyn dealltwriaeth y plant a nodwyd fy nhiwtor o fewn fy adroddiad asesiad ffurfiannol fod hyn yn effeithiol. 

Casgliad. 
The most effective teachers and departments have deep subject knowledge and choose the best approach for the activity and subject. (Estyn, 2018b: 5). Teimlaf o ganlyniad i brofiad llwyddiannus cyntaf bod y datganiad yma yn codi trafodaeth, oherwydd doedd gen i ddim gwybodaeth bwnc dwfn yn yr holl bynciau cefais y cyfle i addysgu. Fodd bynnag teimlaf fy mod yn gallu dewis adnoddau cywir a'r strategaethau a'r dulliau pedagogaidd orau o addysgu ar y cyfan. Pan nad oeddwn yn hyderus wrth gynllunio neu ddod o hyd i adnodd neu strategaeth roeddwn yn defnyddio arbenigedd yr athrawon a'r staff o fewn yr ysgol i'm helpu. Fel dywed Hattie (2012) mae'n bwysig i dderbyn adborth wrth athrawon eraill ond hefyd yn bwysig rhannu syniadau, a dyma roeddwn i yn ei wneud er mwyn sicrhau fy mod i yn cynllunio'r gwersi gorau ar gyfer y disgyblion.
Fodd bynnag gallwn weld wrth ymchwil fod arbenigedd pwnc yn effeithio ar addysgu plant ac roeddwn wedi gweld hyn yn digwydd wrth i mi ddefnyddio fy nghwybodaeth pwnc chwaraeon i addasu'r ffordd o addysgu a'r strategaethau a ddefnyddiwyd er mwyn ateb gofynion y gwahanol ddisgyblion ac i sicrhau fod y plant yn derbyn y cyfleoedd gorau a'r wybodaeth berthnasol oedd angen arnynt.
[bookmark: _GoBack]Teimlaf fod angen i mi ddatblygu fy ngwybodaeth bwnc o fewn Addysg Grefyddol er mwyn sicrhau wrth i mi gael y profiad o addysgu plant yn y maes yma, fy mod i yn defnyddio fy ngwybodaeth pwnc a'n wybodaeth bwnc pedagogaidd er mwyn cynnig y profiadau gorau posibl i'r disgyblion.  Fel darpar athrawes y dyddiau yma, bydd angen i mi ddatblygu a newid fy ngwybodaeth bwnc wrth i awgrymiadau Donaldson (2015) ddod i rym yn y dyfodol agos. Hefyd, fel dywed Shulman (1987: 12) 'A knowledge base for teaching is not fixed and final' felly, mae angen i mi barhau i wella a datblygu fy ngwybodaeth bwnc ym mhob maes ar hyd fy ngyrfa.

